
	Διάλεξη Ανδρέα Κούκου

«Η κυπριακή καταγωγή (εκ μητρός) του Ιωάννη Καποδίστρια και οι αναφορές του ιδίου στην ελληνικότητα της Κύπρου το 1827»

στο Σπίτι της Κύπρου 

Την Τετάρτη 27 Μαΐου  2015 πραγματοποιήθηκε στο Σπίτι της Κύπρου, η έναρξη της νέας σειράς διαλέξεων με τον γενικό τίτλο «Ο Ιωάννης Καποδίστριας συναντά την Ιστορία», που διοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια. Καθηγητές Πανεπιστημίων, Διπλωμάτες, Συγγραφείς και εξειδικευμένοι επιστήμονες καλούνται να αναπτύξουν κάθε φορά ένα συγκεκριμένο θέμα από τη ζωή και το έργο του πρώτου Κυβερνήτη της Ελλάδος.
Η Εταιρεία Μελέτης Έργου Ιωάννη Καποδίστρια ιδρύθηκε το 2010 με σκοπό  τη δημιουργία ενός βήματος επικοινωνίας-λόγου-διαλόγου-μελέτης επιστημονικής θεμάτων διερεύνησης του πολιτικού-στρατιωτικού-διπλωματικού-κοινωνικού-εκπαιδευτικού-οικονομικού έργου του Ιωάννη Καποδίστρια στην Ελλάδα και διεθνώς.
Τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου κάνοντας μια σύντομη αναφορά στις δράσεις της Εταιρείας καθώς και στο έργο του ομιλητή.

Στη συνέχεια τον λόγο πήρε ο ομιλητής κ. Ανδρέας Κούκος, Καθηγητής στο Ελεύθερο Πανεπιστήμιο «Αδαμάντιος Κοραής» (Χίος), Νομικός και Πρόεδρος της Εταιρείας Μελέτης Έργου Ιωάννη Καποδίστρια ο οποίος μίλησε με θέμα, Η κυπριακή καταγωγή (εκ μητρός) του Ιωάννη Καποδίστρια και οι αναφορές του ιδίου στην ελληνικότητα της Κύπρου το 1827.
Ο Ανδρέας  Κούκος γεννήθηκε  στα Χανιά Κρήτης. Κατέχει μεταπτυχιακό δίπλωμα στη Ναυτική Επιστήμη και Στρατηγική από τη Ναυτική Σχολή Πολέμου ενώ ολοκλήρωσε  τη διδακτορική του διατριβή στη Φιλοσοφική Σχολή του Εθνικού και Καποδιστριακού Πανεπιστημίου Αθηνών. Είναι Ταξίαρχος ε.α. του Σώματος Στρατιωτικών Νομικών Συμβούλων των Ενόπλων Δυνάμεων. Το συγγραφικό του έργο περιλαμβάνει περισσότερες από 30 επιστημονικές δημοσιεύσεις και 100 και πλέον  άρθρα σε ελληνικά και ξένα  ιστορικά περιοδικά.  Στις 21 Σεπτεμβρίου 2010 ίδρυσε την Εταιρεία Μελέτης Έργου Ιωάννη Καποδίστρια, μία επιστημονική εταιρεία, με σκοπό την ανάδειξη του πολυσύνθετου έργου του Ιωάννη Καποδίστρια στην Ελλάδα και διεθνώς.     

Μετά το πέρας της πολύ ενδιαφέρουσας διάλεξης του κ. Κούκου ακολούθησε συζήτηση με τη συμμετοχή του ακροατηρίου.
28 Μαΐου 2015

